b'\n_START_ARTICLE_\nSarema\n_START_PARAGRAPH_\nSarema (est. Saaremaa, \xc5\xa1ved. \xc3\x96sel) \xe2\x80\x93 did\xc5\xbeiausia Estijos ir tre\xc4\x8dia pagal dyd\xc4\xaf Baltijos j\xc5\xabros sala. Ji yra Vakar\xc5\xb3 Estijos salyne, i\xc5\xa1sid\xc4\x97s\xc4\x8diusi \xc4\xaf vakarus nuo Estijos ir \xc4\xaf \xc5\xa1iaur\xc4\x99 nuo Latvijos. Administraci\xc5\xa1kai Sarema priklauso Sar\xc4\x97s apskri\xc4\x8diai. Pagrindinis miestas \xe2\x80\x93 Kuresar\xc4\x97. Saremos plotas 2 672 km\xc2\xb2, 2013 m. \xc4\x8dia gyveno apie 30 000 \xc5\xbemoni\xc5\xb3._NEWLINE_Sarema keliu sujungta su Muhu sala. Nuolat kursuojantis keltas jungia Muhu sal\xc4\x85 (taigi ir Sarem\xc4\x85) su \xc5\xbeemynu iki Virtsu miestelio. Ateityje planuojama i\xc5\xa1kasti po\xc5\xbeemin\xc4\xaf tunel\xc4\xaf, jungiant\xc4\xaf \xc5\xbeemyn\xc4\x85 su sala. Saremoje yra Vilsandi nacionalinis parkas, skirtas Estijos pakran\xc4\x8di\xc5\xb3 gamtai i\xc5\xa1saugoti. Jis \xc4\xafkurtas 1993 m.\n_START_SECTION_\nIstorija\n_START_PARAGRAPH_\nArcheologiniai kasin\xc4\x97jimai rodo, kad Saremos saloje gyvenama jau ma\xc5\xbeiausiai 5 000 met\xc5\xb3 (3 000 m. pr. m. e.) Senose skandinav\xc5\xb3 sagose Sarema vadinama Eysysla; \xc5\xa1is pavadinimas rei\xc5\xa1kia t\xc4\x85 pat\xc4\xaf, k\xc4\x85 Sarema esti\xc5\xa1kai: \xe2\x80\x9esalos regionas, salos \xc5\xbeem\xc4\x97\xe2\x80\x9c. Sagose pasakojama apie daugyb\xc4\x99 salie\xc4\x8di\xc5\xb3 ir viking\xc5\xb3 susir\xc4\x97mim\xc5\xb3. _NEWLINE_Sarema, taip pat vald\xc5\xbeiusi ir Hyjum\xc4\x85 \xc5\xa1iaur\xc4\x97je, buvo turtingiausia i\xc5\xa1 sen\xc5\xb3j\xc5\xb3 est\xc5\xb3 \xc5\xbeemi\xc5\xb3, ir daugyb\xc4\x97s Estijos pirat\xc5\xb3, kurie kartais buvo vadinami Ryt\xc5\xb3 vikingais, prieglobstis. Henriko i\xc5\xa1 Livonijos kronikose ra\xc5\xa1oma apie 16 laiv\xc5\xb3 flotil\xc4\x99 ir 500 salie\xc4\x8di\xc5\xb3 \xc4\xafgul\xc4\x85, u\xc5\xbepuolusi\xc4\x85 pietin\xc4\x99 \xc5\xa0vedijos pakrant\xc4\x99 (kuri tuo metu priklaus\xc4\x97 Danijai). 1206 m. Danijos karalius Valdemaras II pastat\xc4\x97 saloje tvirtov\xc4\x99, bet nerado \xc5\xbemoni\xc5\xb3, norin\xc4\x8di\xc5\xb3 joje apsigyventi, tod\xc4\x97l patys j\xc4\x85 sudegino ir i\xc5\xa1va\xc5\xbeiavo._NEWLINE_1227 m. Sarem\xc4\x85 u\xc5\xbekariavo Livonijos ordinas, ta\xc4\x8diau ji i\xc5\xa1liko aktyviausia Estijos pasiprie\xc5\xa1inimo sritimi. Kai 1236 m. lietuvi\xc5\xb3 kariuomen\xc4\x97 sumu\xc5\xa1\xc4\x97 ordino kariuomen\xc4\x99 Saul\xc4\x97s m\xc5\xab\xc5\xa1yje, salie\xc4\x8diai sukilo. Konfliktas buvo i\xc5\xa1spr\xc4\x99stas pasira\xc5\xa1ant ordino ir salos taikos sutart\xc4\xaf. Viena salos dalis buvo tiesiogiai valdoma ordino, o kitoje vie\xc5\xa1patavo dalin\xc4\x99 autonomij\xc4\x85 tur\xc4\x97jusi Ozelio-Vikos vyskupija. 1560 m. vyskupija buvo parduota Danijai, kuri sudar\xc4\x97 sutart\xc4\xaf su Abiej\xc5\xb3 Taut\xc5\xb3 Respublika. Pagal j\xc4\x85 Danija suvienijo visas salos teritorijas, u\xc5\xbe tai atiduodama teritorijas \xc5\xbeemyne. 1572 m. \xc4\x8dia suformuota Ozelio provincija._NEWLINE_1645 m. Sarema buvo perleista \xc5\xa0vedijai, kuri j\xc4\x85 prijung\xc4\x97 prie Livonijos provincijos. Po \xc5\xa0iaur\xc4\x97s karo, 1721 m. Sarema, kaip ir likusioji Estijos dalis, per\xc4\x97jo Rusijos imperijos \xc5\xbeiniai ir priskirta Lifliandijos gubernijai._NEWLINE_XX a. Sarema buvo du kartus okupuota vokie\xc4\x8di\xc5\xb3. Pirmojo pasaulinio karo metu Estijos sala buvo u\xc5\xbekariauta 1917 m. ir liko u\xc5\xbeimta iki karo pabaigos. _NEWLINE_Estija tapo nepriklausoma po Rusijos revoliucijos, ta\xc4\x8diau 1940 m. bir\xc5\xbeel\xc4\xaf pagal Molotovo\xe2\x80\x93Ribentropo pakt\xc4\x85 naujoji valstyb\xc4\x97 buvo okupuota SSRS. Antrojo pasaulinio karo metu Vokietija atkovojo sal\xc4\x85 1941 m. \xe2\x80\x9eBeowulf\xe2\x80\x9c operacijos metu, ta\xc4\x8diau buvo i\xc5\xa1varyti Raudonosios armijos 1944 m. lapkrit\xc4\xaf. Estijos nepriklausomyb\xc4\x97 buvo atkurta 1991 m. rugpj\xc5\xab\xc4\x8dio 20 d.'